作者:王建
標題:田侍郎歸鎮
內容:去處長將決勝籌，回回身在陣前頭。賊城破後先鋒入，看著紅妝不敢收。熨帖朝衣拋戰袍，夔龍班裡侍中高。對時先奏牙間將，次第天恩與節旄。踏著家鄉馬腳輕，暮山秋色眼前明。老人上酒齊頭拜，得侍中來盡再生。功成誰不擁藩方，富貴還須是本鄉。萬裡雙旌汾水上，玉鞭遙指白雲莊。鼓吹幡旗道兩邊，行男走女喜駢闐。舊交省得當時別，指點如今卻少年。廣場破陣樂初休，彩纛高於百尺樓。老將氣雄爭起舞，管絃回作大纏頭。笳聲萬裡動燕山，草白天清塞馬閑。觸處不如別處樂，可憐秋月照江關。將士請衣忘卻貧，綠窗紅燭酒樓新。家家盡踏還鄉曲，明月街中不絕人。